## La Generalitat obri el nou pont del barranc del Murtal a Godelleta amb el triple de capacitat que l’anterior estructura arrasada per les riuades

*** La infraestructura substituïx l’antic pas del carrer Torrent, greument danyat per la riuada i sense capacitat suficient després de l’ampliació natural del llit
* L’actuació, amb una inversió de 3,2 milions d’euros, forma part del pla Endavant i de les obres de reconstrucció de vies en el municipi**

La Vicepresidència Segona per a la Recuperació, Medi Ambient, Infraestructures i Territori ha posat en servici el nou pont sobre el barranc del Murtal, en el carrer Torrent de Godelleta, amb una infraestructura que triplica la capacitat de l’estructura anterior, arrasada per les inundacions i sense dimensions adequades per al nou llit que es va originar després de la riuada.

La directora general d’Infraestructures de Transport Terrestre, María José Martínez Ruzafa, ha destacat que recuperar esta connexió del carrer Torrent ha sigut fonamental “perquè implica la comunicació de totes les urbanitzacions de Calicanto de la zona de la muntanya amb la xarxa principal de carreteres, especialment l’A3”.

La nova infraestructura s’ha construït amb dos bigues en U de 36,5 metres de longitud, davant dels 7 metres de l’anterior, i 105 tones cada una, la qual cosa permet una obertura de 35 metres i un tauler de nou metres d’ample, apte per a dos carrils de circulació i voreres per als vianants. “Tindre un tauler més ampli i una capacitat hidràulica tres vegades més gran que l’anterior permetrà un funcionament segur davant futurs episodis de pluja extrema, assegurant l’estabilitat de l’estructura”, ha indicat la directora general.

La posada en servici del pont del carrer Torrent es complementa amb una altra intervenció sobre el barranc al carrer Lugo, a on s’ha ampliat el pas existent mitjançant un nou tram de marcs prefabricats que cobrixen la zona que va patir erosió. L’estructura principal no va requerir substitució, per la qual cosa l’actuació s’ha centrat en l’ampliació de capacitat i estabilització de l’entorn.

Les dos actuacions formen el bloc d’actuacions que la Generalitat ha executat a Godelleta. Martínez Ruzafa ha assenyalat que “es tracta d’actuacions complexes i els municipis no tenen mitjans suficients, ni administratius ni tècnics, per a dur a terme este tipus d’obres. Per això, la Generalitat va legislar per a poder assumir les competències i executar-les directament, en col·laboració amb els municipis”.

Per la seua part, l’alcaldessa de Godelleta, Amparo Pardo, ha agraït a la Vicepresidència Segona que “es fera càrrec de l’execució d’esta gran obra que per a ajuntaments com el nostre, amb pocs recursos, hauria sigut inviable, impensable de poder dur a terme”. Així mateix, ha subratllat que amb una inversió de més de tres milions d’euros “s’ha aconseguit un pas de barranc magnífic que obrim hui a la circulació. Els veïns estan molt satisfets per este fet i per la inversió que ha fet la Generalitat en el nostre municipi”.

**Pla Endavant**

L’actuació a Godelleta, amb una inversió de 3,2 milions d’euros, és una de les 57 obres locals que ha assumit la Vicepresidència Segona per a la Recuperació, Medi Ambient, Infraestructures i Territori, amb una inversió global de 52 milions. Està previst que abans de cap d’any estaran acabades pràcticament la totalitat d’estes 57 iniciatives.

Així mateix, la construcció del nou pont i la reparació d’altres accessos en el barranc del Murtal en el municipi s’emmarquen en els treballs de millora de les infraestructures afectades per les riuades de 2024 del pla Endavant.

Fecha: 21/11/2025